**Adnabod Cymeriadau'r Testament Newydd**

**16 Iago fab Sebedeus**

**Gweddi**

Cymorth ni heddiw, Arglwydd, i feddwl am daerineb ein tystiolaeth i ti, ac i ailddarllen am ymroddiad yr Eglwys Fore i fwrlwm y genhadaeth o fynd â’r efengyl i’r holl fyd. Amen.

**Darllen:** Mathew 4:18–22; Actau 12:1–5

**Cyflwyniad**

Pryd bynnag y byddai Iago yn cael ei enwi, roedd cyfeiriad ato fel brawd Ioan yr Apostol, ac i’r ddau fod yn feibion i Sebedeus. Bydd rhai esbonwyr yn barotach na’i gilydd i ddweud mai Salome oedd eu mam, a hithau o bosibl yn chwaer i Mair, mam Iesu. Os gwir hyn, byddai Ioan ac Iago yn gefndryd i’r Iesu (Mathew 27:26, Marc 15:40), ond prin y bu’r pwyslais hwn ar draws rhychwant personoliaethau’r disgyblion fel grŵp. Heb amheuaeth, roedd teulu Sebedeus yn agos at Iesu ac roedd y ddau frawd yn rhan o’r cylch mewnol o ddisgyblion. Cyfeirir at Ioan ac Iago fel ‘y Boanerges’ neu ‘Feibion y Daran’ oherwydd eu bod yn bobl frwdfrydig ac yn llawn argyhoeddiad. Dywedir bod Sebedeus yn bysgotwr cyfoethog a hynny am ei fod yn berchen sawl llong bysgota, a deallwn fod Ioan ac Iago yn cydbysgota gyda’r ddau frawd arall, sef Pedr ac Andreas. Darllenwn yn Actau 12:1 mai Iago oedd y cyntaf i’w ferthyru a hynny o dan law’r brenin Herod Agrippa yn 44 OC.

**Myfyrdod**

Dros y blynyddoedd diweddar, clywsom lawer am filwyr eithafol Mwslemiaeth yn cael eu lladd, a’u hystyried yn ferthyron i’w hachos. Pan fydd rhai o arweinwyr y cyrff terfysgol hyn, boed yn Affganistan, ym Mhacistan neu yn Syria, yn cael eu lladd, bydd y wasg orllewinol yn dueddol o ddathlu eu marwolaeth. Prin bod lladd arweinwyr wedi llwyddo i gael gwared ar derfysgaeth erioed, na thorri calon y sawl a’u cefnogodd. Beth, tybed, oedd adwaith y Cristnogion cynnar i’r ffaith fod Herod Aggripa wedi lladd Iago drwy gleddyf, a hynny gydag anogaeth yr Iddewon. Merthyrwyd naw arall o’r deuddeg disgybl gwreiddiol, gan gofio fod Judas Iscariot wedi cyflawni hunanladdiad ac i Ioan farw yn hen ŵr.

Ar draws y pedair canrif gyntaf ers geni Iesu, lladdwyd cymaint o Gristnogion, a hynny yn bennaf drwy law’r Rhufeiniaid. Ond erbyn dechrau’r bumed ganrif roedd yr Ymherawdr Cystennin wedi troi’n Gristion a hynny ar ei wely angau, a’i fedyddio gan Eusebius; ac yn 380 OC roedd Theodosius I wedi mabwysiadu’r grefydd Gristnogol fel crefydd swyddogol yr ymerodraeth. Dyna beth oedd chwyldro go iawn. Y Rhufeiniaid ddaeth â Christnogaeth i Gymru, a throdd yr erlidiwr yn genhadwr.

Tybed a yw gweld y llywodaeth neu’r sefydliad yn derbyn y ffydd Gristnogol yn fendith neu'n felltith, oherwydd, pan ddaeth sêl bendith y sefydliad ar y ffydd, uniaethwyd nodweddion gwaelaf y sefydliad â’r grefydd honno. Prin fod unrhyw un yn credu bod trwch Mwslemiaid y byd yn bleidiol i erchylltra’r Taliban neu i’r hyn a ffurfiodd luoedd ISIS. Bu farw 220,000 yn Syria ers 2011, a dihangodd nifer aneirif o’u cymunedau, ond nid y grefydd Fwslemaidd achosodd i hynny ddigwydd. Pwy fyddai am ddadlau bod ymgyrchoedd Rhisart I yn y Croesgadau gwaedlyd yn dystiolaeth iach o’r Efengyl? A bu ymddygiad Cristnogion mewn sawl gwlad wrth lywodraethu eraill yn ddigariad a chwbl greulon. Wrth gofio brwdfrydedd Iago, holwn a oes brwdfrydedd yn ein bywydau a’n tystiolaeth dros Grist, heb ofidio am ein diogelwch na’n llwyddiant o ran gyrfa na phoblogrwydd. A yw’r Cristnogion yn y gwledydd Mwslemaidd yn agosach at ddidwylledd a thaerineb yr Eglwys Fore nag yr ydym ni?\*

**Gweddi**

Trugarha wrthym, Arglwydd, am ein bod mor llugoer ein tystiolaeth a difater ein gweddi. Agor ein llygaid o’r newydd i’n cyfle a’n cyfrifoldeb i fyw'r ffydd ac i rannu gras a chariad, yn hytrach na dim ond sôn amdanynt. Amen.

**Trafod ac ymateb**

* ‘Ac ar unwaith, gan adael y cwch a’u tad, canlynasant ef’ (Mathew 4:22). Trafodwch barodrwydd Iago a’i frawd Ioan i adael teulu a bywoliaeth. Beth oedd atyniad Iesu iddynt? Ydych chi yr un mor barod a brwd i’w ddilyn?
* Dywedir bod mwy o undeb rhwng Cristnogion yn Syria nag erioed o’r blaen yn wyneb erledigaeth a gormes. Trafodwch y cwestiwn olaf yn y myfyrdod (\*).
* Gan gofio am Gristnogion Syria, crud Cristnogaeth yn y Dwyrain Canol, lle mae eu canran o’r boblogaeth wedi haneru o 8% i 4% ers dechrau’r rhyfel yno yn 2011, gweddïwch ar i heddwch gael ei sefydlu yn Syria – y bydd yna ddiwedd i’r rhyfel a’i drais. Gweddïwch dros Gristnogion sy’n byw mewn ardaloedd a reolir gan eithafwyr Islamaidd sy’n eu gormesu’n greulon. Gweddïwch am ras iddyn nhw allu maddau i’w gormeswyr ac am nerth a gobaith. Gweddïwch dros y rhai sy’n dewis aros yn Syria, y bydd llawenydd yr Arglwydd yn nerth iddynt ynghanol eu herledigaeth.